Der kan komme lokale hedebølger flere steder i Nordjylland i løbet af ugen.

Det er med at finde solcreme, parasol og solbrillerne frem igen. For sommeren vender tilbage til Danmark, og det er faktisk i så høj grad, at der flere steder i Nordjylland kommer varmebølge. En hedebølge er, når gennemsnittet af dagens højeste temperaturer er over 25 grader tre dage i træk. Ifølge TV 2 Vejret kommer det til at ske i flere nordjyske byer, herunder Rebild, Aalborg  og Aars. Lidt ventetid Man skal dog stadig vente lidt endnu før temperaturen overstiger de 25 grader. Først skal et par køligere dage nemlig overstås først. Mandag og tirsdag kommer tempaturen til at ligge omkring de 20 grader, og onsdag begynder den så at bevæge sig længere op. Det er dog først fra torsdag, at graderne sniger sig over de 25, og hedebølgen vil ramme nogle steder i Nordjylland. Varmen skyldes højtryk Det er et stort højtryk, som varmen skyldes. Højtrykket bliver etableret over den nordlige del af Europa. Det betyder stabilt vejr, men på grund af varm og tør luft fra sydøst bliver temperaturen høj. Det stabile vejr giver muligheder for en landsdækkende varmebølge og lokale hedebølger, som altså rammer flere steder i Nordjylland. Er man til sol og varmt vejr, så tyder det også på, at det flotte sommervejr fortsætter i Nordjylland den næste uges tid.